b'\n_START_ARTICLE_\nKraljeva pfalca\n_START_PARAGRAPH_\nIzraz cesarjeva pfalca (nem\xc5\xa1ko Kaiserpfalz \xe2\x80\x93 \'cesarska pala\xc4\x8da\') ali kraljeva pfalca (nem\xc5\xa1ko K\xc3\xb6nigspfalz \xe2\x80\x93 \'kraljeva pala\xc4\x8da\') se nana\xc5\xa1a na ve\xc4\x8d posesti na obmo\xc4\x8dju Svetega rimskega cesarstva, ki so bili za\xc4\x8dasni, sekundarni sede\xc5\xbei mo\xc4\x8di svetega rimskega cesarja v zgodnjem in visokem srednjem veku. Izraz je bil redkeje uporabljen tudi za \xc5\xa1kofa, ki je kot teritorialni gospodar (Landesherr) moral zagotoviti kralju in njegovemu spremstvu hrano in stanovanje, to je bila obveznost, imenovana Gastungspflicht.\n_START_SECTION_\nIzvor imena\n_START_PARAGRAPH_\nPfalca izhaja iz latinske besede palatium, prvotno Domicijanov palacij (cesarska pala\xc4\x8da). Kaiserpfalz je nem\xc5\xa1ka beseda, ki je kombinacija besed Kaiser, ki pomeni \'cesar\' in je izpeljana iz "caesar", in Pfalz, kar pomeni \'pala\xc4\x8da\'. Podobno je K\xc3\xb6nigspfalz kombinacija besed K\xc3\xb6nig \xe2\x80\x93 \'kralj\' in Pfalz \xe2\x80\x93\'pala\xc4\x8da\'.\n_START_SECTION_\nOpis in namen\n_START_PARAGRAPH_\nSrednjeve\xc5\xa1ki cesarji Svetega rimskega cesarstva niso vladali iz glavnega mesta tako kot njihovi plemi\xc4\x8di v Franciji, Angliji in na Mad\xc5\xbearskem, ker tako glavno mesto ni obstajalo, ampak so se morali seliti od posesti do posesti in s tem tudi ohranjali osebni stik s svojimi vazali na kraju samem. To je bilo tako imenovano \xc2\xbbpotujo\xc4\x8de kraljevanje\xc2\xab, neke vrste \xc2\xbbpotujo\xc4\x8de kraljestvo\xc2\xab\xc2\xa0(Reisek\xc3\xb6nigtum). Gospodarska mo\xc4\x8d tedanjih kraljestev ni omogo\xc4\x8dala vzdr\xc5\xbeevanja ve\xc4\x8djih mest in s tem nastanka cesarskega oziroma kraljevega dvora. Ker so pfalce zgradili in uporabljali kralji kot vladarji v Svetem rimskem cesarstvu (rex Romanorum (R\xc3\xb6mischer K\xc3\xb6nig)), je pravilna uporaba zgodovinskega izraza K\xc3\xb6nigspfalz (kraljeva pfalca). _NEWLINE_Izraz Kaiserpfalz je oznaka iz 19. stoletja, ko kralj ni imel naslova rimskega cesarja, dokler ni bil okronan za cesarja (naslov mu je podelil pape\xc5\xbe). _NEWLINE_V nasprotju s splo\xc5\xa1nim pojmom pala\xc4\x8da pfalca ni bila namenjena stalnemu prebivanju, temve\xc4\x8d je cesar v njej ostal nekaj \xc4\x8dasa, dokler so to omogo\xc4\x8dale zaloge. Opisi poti ka\xc5\xbeejo, da je monarh le redko ostal v njej ve\xc4\x8d kot nekaj tednov. Poleg tega to niso bile vedno velike pala\xc4\x8de v dana\xc5\xa1njem smislu, bili so majhne stavbe oziroma dvorci  (Gutsh\xc3\xb6fe), kot je Bodfeld v Harzu. Bili so razli\xc4\x8dno velik in so kralju in njegovemu \xc5\xa1tevilnemu spremstvu, stotinam zaposlenih, pa tudi gostom in konjem, zagotavljali hrano in nastanitev. V latin\xc5\xa1\xc4\x8dini je bil tak kraljev dvor znan kot villa regia ali curtis regia. Pfalce so bile v bli\xc5\xbeini \xc5\xa1kofovske rezidence, blizu pomembnih opatij, v bli\xc5\xbeini mest, kjer je imel kralj posesti ali na pode\xc5\xbeelju, sredi kraljevih posesti. Obi\xc4\x8dajno so bile med seboj oddaljene 30 kilometrov, kar je v tistem \xc4\x8dasu pomenilo en dan vo\xc5\xbenje s konji._NEWLINE_Pfalco so sestavljali: manj\xc5\xa1a glavna zgradba s palasom (aula regia/kraljevska dvorana) \xe2\x80\x93 ve\xc4\x8dladijska eno- do trinadstropna dvorana, dvorna kapela (Pfalzkapelle), pogosto dvojna kapela, stanovanjski in gospodarski objekti in posest (Gutshof), v\xc4\x8dasih tudi \xc5\xa1ola za pisarje in druge stavbe, celoten kompleks pa sta obdajala obzidje in jarek. Razporeditev stavb izhaja iz rimskega kastruma, slog iz germanskih kraljevskih dvoran, rimske bazilike in bizantinske sredi\xc5\xa1\xc4\x8dne stavbe._NEWLINE_Os tukaj so kralji in cesarji vladali in vodili dr\xc5\xbeavo ter praznovali pomembne cerkvene praznike. Vsako je upravljal pfal\xc5\xa1ki grof, ki je imel pristojnosti v imenu cesarja. Najpomembnej\xc5\xa1i je s\xc4\x8dasoma napredoval in postal volilni knez._NEWLINE_Pfalce so vladarji obiskovali iz razli\xc4\x8dnih razlogov in glede na svoje naloge. \xc5\xa0e posebej pomembne so bile pfalce, v katerih so kralji pre\xc5\xbeiveli zimo (zimske pfalce ali Winterpfalzen), in pfalce za praznovanja (Festtagspfalzen), pri \xc4\x8demer je bila velika no\xc4\x8d najpomembnej\xc5\xa1e praznovanje, zato tudi velikono\xc4\x8dne pfalce (Osterpfalzen)._NEWLINE_Ve\xc4\x8dje pfalce so bile pogosto v mestih, ki so imela posebne pravice (cesarska neposrednost), lahko pa tudi sede\xc5\xbe \xc5\xa1kofije ali cesarska opatija._NEWLINE_V obdobju rimsko-nem\xc5\xa1kega kraljestva Hohenstaufovcev so pomembni cesarski knezi za\xc4\x8deli kazati svojo mo\xc4\x8d z gradnjo lastnih pfalc, na primer grad Dankwarderode Henrika Leva v Braunschweigu in Wartburg nad Eisenachom v Turingiji. Stavbi sta konstrukciji staufovske pfalce in sta bili tudi enake veliki.'